CELEX: 62021TN0711
Language: fi
Date: 2021-11-04 00:00:00
Title: Asia T-711/21: Kanne 4.11.2021 – ID ym. v. parlamentti

4.4.2022   
            
            
               FI
            
            
               Euroopan unionin virallinen lehti
            
            
               C 148/28
            
         
      Kanne 4.11.2021 – ID ym. v. parlamentti
      (Asia T-711/21)
      (2022/C 148/39)
      Oikeudenkäyntikieli: ranska
      
         Asianosaiset
      
      
         Kantajat: ID ja kuusi muuta kantajaa (edustajat: asianajajat P. de Bandt, M. Gherghinaru ja L. Panepinto)
      
         Vastaaja: Euroopan parlamentti
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan Euroopan parlamentin puhemiehistön 27.10.2021 tekemän päätöksen terveyteen ja turvallisuuteen liittyvistä poikkeussäännöistä, jotka koskevat pääsyä Euroopan parlamentin rakennuksiin sen kolmessa toimipaikassa,
               
            
                  —
               
               
                  velvoittamaan vastaajan korvaamaan oikeudenkäyntikulut riidanalaisen päätöksen täytäntöönpanon lykkäämistä koskevasta vaatimuksesta aiheutuneet kulut mukaan lukien.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kolmeen kanneperusteeseen.
      
                  1)
               
               
                  Ensimmäinen kanneperuste, jonka mukaan riidanalaiselta päätökseltä puuttuu pätevä oikeusperusta, joka mahdollistaisi kantajien terveystietojen käsittelemisen. Kantajat kiistävät sen, että Euroopan unionin virkamiehiin sovellettavien henkilöstösääntöjen 1e artiklan 2 kohta ja Euroopan unionin muuhun henkilöstöön sovellettavien palvelussuhteen ehtojen 10 artiklan 1 kohta, 80 artiklan 4 kohta ja 126 artiklan 2 kohta muodostavat pätevän oikeusperustan riidanalaisen päätöksen tekemiselle ja siten riidananlaisen toimen määräämiselle. Lisäksi kantajat väittävät, että riidanalaisen päätöksen kaltainen puhemiehistön päätös ei voi olla perustana toimille, jotka merkitsevät erittäin arkaluonteisten tietojen käsittelemistä, koska Euroopan unionin perusoikeuskirjan (jäljempänä perusoikeuskirja) 8 artiklan mukaan tällaisesta tietojenkäsittelystä on olennaisilta osin säädettävä laissa, eikä parlamentin puhemiehistön päätös täytä tätä vaatimusta.
               
            
                  2)
               
               
                  Toinen kanneperuste, jonka mukaan henkilötietojen käsittelyyn liittyviä yleisiä periaatteita on loukattu. Tämä kanneperuste jakautuu kahteen osaan.
                  
                              —
                           
                           
                              Ensimmäinen osa, jonka mukaan tietojen käsittelyn käyttötarkoitussidonnaisuuden periaatetta ja laillisuusperiaatetta on loukattu. Jotta kantajien henkilötietoja EU:n digitaalisissa koronatodistuksissa voitaisiin käyttää parlamentin rakennuksiin pääsyä varten, ne on lain mukaan tullut kerätä tätä tarkoitusta varten. Ilman sellaista oikeusperustaa, jossa nimenomaisesti sallitaan rokotuksia, testausta ja taudista parantumista koskevien terveystietojen käsitteleminen työpaikalle ja parlamentaarisiin edustajakokouksiin pääsyn sääntelemistä varten, ei ole missään tapauksessa parlamentin puhemiehistön tehtävä sallia tällaista tietojen käsittelyä varsinkaan sellaisella säännöllä, joka ei ole laki sanan varsinaisessa merkityksessä.
                           
                        
                              —
                           
                           
                              Toinen osa, jonka mukaan kohtuullisuutta, läpinäkyvyyttä ja minimointia koskevia periaatteita on loukattu, koska silloin, kun kantajien henkilötietoja kerättiin, heille ei ilmoitettu, että tietoja käytettäisiin salliakseen tai evätäkseen pääsy heidän työpaikalleen.
                           
                        
            
                  3)
               
               
                  Kolmas kanneperuste, jonka mukaan riidanalaisella päätöksellä loukataan perusteettomasti oikeutta yksityisyyteen ja henkilötietojen suojaan, ruumiilliseen koskemattomuuteen, vapauteen ja turvallisuuteen sekä yhdenvertaiseen kohteluun ja syrjimättömyyteen. Tämä kanneperuste jakautuu kahteen osaan.
                  
                              —
                           
                           
                              Ensimmäinen osa, jonka mukaan kantajien oikeutta ruumiilliseen koskemattomuuteen, vapauteen ja turvallisuuteen, yhdenvertaiseen kohteluun ja syrjimättömyyteen sekä yksityiselämän kunnioittamiseen ja henkilötietojen suojaan on loukattu.
                           
                        
                              —
                           
                           
                              Toinen osa, jonka mukaan se, että riidanalaisella päätöksellä loukataan kanneperusteen ensimmäisessä osassa tarkoitettuja oikeuksia ja periaatteita, on vastoin perusoikeuskirjan 52 artiklan 1 kohdassa vahvistettua suhteellisuusperiaatetta, koska riidanalainen toimi ei ole tarpeellinen, asianmukainen ja suhteellinen tavoiteltujen päämäärien saavuttamiseksi.